Jeg bliver desværre nødt til at sige til dig, at du aldrig finder en mand, hvis du ikke holder op med at stille så mange krav. Du må slippe kontrollen og forelske dig uden at skele til uddannelse og indtægt. Kærlighed er ikke noget, vi bestiller, men et menneske vi møder. Han eller hun står foran os, og så er det ligegyldigt, om han er rig eller fattig, tyk eller tynd. Jeg fornemmer dog, at du stiller alle de krav, fordi du er bange for ikke selv at kunne leve op til en mand. Giv slip og lad dig rive med. Det kan jo være, du finder ud af, at det billede du har sat op af den perfekte mand, slet ikke er det, du i virkeligheden søger.